## Marián Cano qualifica de “desastre” la gestió de les indemnitzacions del Consorci d’Assegurances i demana que “no enganyen la gent” en les valoracions

*** La consellera d’Indústria critica la demora en els pagaments i subratlla que “la recuperació econòmica de la zona no pot ser completa” en la situació actual**

La consellera d’Innovació, Indústria, Comerç i Turisme, Marián Cano, ha qualificat de “desastrosa” la gestió que el Consorci d’Assegurances “està fent amb les indemnitzacions” als afectats per la riuada del passat mes d’octubre en la província de València, i li ha exigit “rapidesa i rigor” per a “poder contribuir a la reconstrucció de manera decidida, evitant les traves que empreses i particulars s’estan trobant de manera constant”.

“No pot ser que, nou mesos després, la incertesa continue sent la tònica dominant, tant en els polígons industrials com en la valoració que s’està fent dels vehicles que s’han perdut en la tragèdia”, ha explicat la consellera.

En el primer cas, ha qualificat d’“inaudit” que “el 60 % de les empreses afectades en les zones industrials només hagen rebut un acompte del Consorci”, cosa que “posa en perill la seua viabilitat i compromet la recuperació econòmica de la zona. De res servix que el Consell facilite ajudes ràpides i àgils com les d’Indana o Codana, o les actuals de l’Ara Empreses, si molts dels negocis no saben encara si hauran d’abaixar la persiana”, ha agregat.

“Per a nosaltres, resulta vital que hi haja una resposta immediata i completa a estes indemnitzacions, que recordem que no són una ajuda del Govern d’Espanya, sinó un dret adquirit”, ha continuat Cano. “I la resposta no pot ser el silenci més absolut, perquè la supervivència de moltes empreses depén d’això”.

**Vehicles**

En el cas de les indemnitzacions a particulars, la titular d’Indústria s’ha referit a les crítiques dels perits per la baixa valoració que està fent el Consorci d’Assegurances dels vehicles, “una situació rocambolesca que pot acabar judicialitzada en el pitjor moment i que, de nou, amenaça de retardar la recuperació”.

“Molts dels afectats per la riuada no només hauran de decidir si porten als tribunals la valoració que s’ha fet, sinó calcular els recursos que tenen per a fer front a la seua nova situació sense l’ajuda econòmica que li correspon”, ha dit. “Els demanem que no enganyen la gent, que siguen clars i transparents i que actuen amb la rapidesa que exigix la situació, encara que comencem a témer que, per a moltes empreses, serà ja massa tard”.

Per a Cano, el paper del Govern d’Espanya “hauria de ser el de facilitador de la normalitat perduda”, i ha recordat que l’executiu central “s’ha negat a perdonar el 21 % d’IVA en l’adquisició de nous vehicles als afectats per les riuades”, la qual cosa es traduirà “a ingressar 504 milions d’euros en impostos enfront d’un paquet de 465 milions d’ajudes directes”.

Fecha: 09/07/2025